ลงทุนภายใต้ค่าเงินบาทแข็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...เจียรนัย อุตะมะ
รัฐบาลไทยถูกจัดอันดับให้ได้รับแรงกดดันสูงสุดในการจัดการกับค่าเงินจากการประเมินของโนมูระ และไม่มีมาตรการใดมาตรการเดียวที่จะจัดการค่าเงินเอเชียให้แข็งได้ นอกจากการใช้ความยืดหยุ่นในการดำเนินนโยบาย สองโบรกเกอร์แนะซื้อเงินเหรียญสหรัฐ ขายหุ้นตลาดเกิดใหม่ และทยอยลดพอร์ตหุ้น
โนมูระ ออกบทวิเคราะห์เรื่องค่าเงินว่า ไม่มีหนทางที่เป็นยาขนานเอกในการจัดการกับเงินทุนไหลเข้า ขณะที่การควบคุมเงินทุนอาจจะเป็นมาตรการเพียงระยะสั้นในการลดผลกระทบของความไม่มีเสถียรภาพ แต่ในระยะยาวค่าเงินของเอเชียจะมีแนวโน้มแข็งค่าอย่างต่อเนื่องต่อไป 
แม้กองทุนการเงินระหว่างประเทศ (ไอเอ็มเอฟ) ได้ปรับเปลี่ยนมุมมอง โดยเห็นว่าการใช้มาตรการควบคุมเงินทุนอาจเป็นส่วนหนึ่งของนโยบายที่ถูกต้อง ถ้าเงินทุนไหลเข้ายังกระหน่ำเข้ามา ก็ใกล้ถึงจุดที่เอเชียจะต้องดำเนินมาตรการด้านการควบคุมเงินทุนมากขึ้น
ค่าเงินรวมของเอเชียไม่รวมญี่ปุ่นในเดือน ต.ค. แข็งค่ามากสุดนับแต่วิกฤตเศรษฐกิจของเอเชียในปี 2540 โดยมีเงินวอนของเกาหลี เงินบาทของไทย และดอลลาร์สิงคโปร์ที่แข็งค่ามากที่สุด 
เงินที่แข็งค่าเร็วมากจะบั่นทอนความสามารถในการแข่งขันของการส่งออก ซึ่งจะกระทบเอเชียมาก เพราะเศรษฐกิจของเอเชียพึ่งการค้าระหว่างประเทศในระดับสูง จึงไม่แปลกที่จะเห็นเอเชียมีการแทรกแซงอัตราการแลกเปลี่ยนในช่วงหลายเดือนที่ผ่านมาเพื่อชะลอการแข็งค่าของค่าเงิน ส่งผลให้เงินตราต่างประเทศสำรองของเอเชียรวมญี่ปุ่นเพิ่มขึ้น 3.55 แสนล้านเหรียญสหรัฐ ในไตรมาส 3 สู่ระดับ 5.5 ล้านล้านเหรียญสหรัฐ โดยเพิ่มมากสุดในอินโดนีเซีย ฟิลิปปินส์และไทย
นอกจากนี้ ยังพบว่าไทยมี Exchange Market Pressure Index (EMPI) สูงสุดในภูมิภาคเอเชียไม่รวมญี่ปุ่น ในเดือน ก.ย. 
การแทรกแซงตลาดอัตราการแลกเปลี่ยนอย่างมากในช่วงทศวรรษที่ผ่านมา ส่งผลให้ทุนสำรองของเอเชียมีสูงเกินความจำเป็นในการป้องกันวิกฤตค่าเงิน ขณะนี้เอเชียทุกประเทศมีทุนสำรองเกินกว่ามูลค่านำเข้า 6 เดือน หรือคิดเป็นทุนสำรองส่วนเกินรวมกันมากถึงราว 2.5 ล้านล้านเหรียญสหรัฐ การแทรกแซงตลาดค่าเงินอย่างมากและอย่างต่อเนื่องทำให้ความเสี่ยงและต้นทุนสูงขึ้น ในด้านต้นทุนของการแทรกแซงที่เพิ่มขึ้นนั้น เกิดจากการที่ดอกเบี้ยจ่ายจากการออกพันธบัตรเพื่อดูดซับสภาพคล่องส่วนเกินนั้นต่ำกว่าดอกเบี้ยรับที่ได้สำรองค่าเงิน (เพราะผลตอบแทนที่ได้รับจากการถือพันธบัตรของสหรัฐนั้นต่ำ) ถ้าการดูดซับสภาพคล่องทำด้วยการเพิ่ม Reserve Requirement ของธนาคารพาณิชย์ ก็จะกลายเป็นการผลักภาระต้นทุนไปที่ระบบธนาคาร
นอกจากนั้น ยังทำให้ธนาคารกลางจะมีความเสี่ยงในการดำเนินนโยบายการเงินมากขึ้น เนื่องจากมีหลายเป้าหมายมากเกินไป และธนาคารไม่อาจบรรลุ 3 เป้าหมายได้ในเวลาเดียวกัน คือ ทำให้อัตราการแลกเปลี่ยนคงที่ ให้เงินทุนเคลื่อนย้ายได้โดยเสรี และมีความเป็นอิสระในการดำเนินนโยบายการเงินในเวลาเดียวกัน 
การดำเนินนโยบายเพื่อบรรลุ 3 เป้าหมาย กำลังส่งผลให้ธนาคารกลางของมาเลเซีย เกาหลีและไทยต้องชะลอการขึ้นดอกเบี้ยนโยบาย ในขณะนี้สำหรับระบบเศรษฐกิจกำลังอยู่ช่วงที่ใกล้เต็มศักยภาพในการผลิต ถ้าค่าเงินแข็ง สำรองค่าเงินมีเกินพอ และธนาคารกลางมีความเสี่ยงที่จะเสียความสามารถในการควบคุมนโยบายการเงิน การที่ทางการประเทศนั้นจะใช้มาตรการเพื่อควบคุมเงินทุนไหลเข้าที่ทะลักเข้ามาเพื่อบรรเทาแรงกดดันในระยะสั้น อาจจะเป็นการดำเนินนโยบายที่ถือว่าเหมาะสม ประเทศต่างๆ ในอาเซียนได้เริ่มใช้มาตรการควบคุมเงินทุนแบบเบาๆ และถ้าเงินทุนยังไหลเข้ามาอีก คาดว่าจะมีการควบคุมเพิ่มเติมมาตรการที่ใช้อาจเป็นมาตรการที่อิงกับตลาด เช่น การเก็บภาษีจากการลงทุนจากต่างประเทศ 
ความเสี่ยงที่เกิดขึ้นในเอเชีย 3 ประการ ได้แก่
ประการแรก การที่หลายประเทศเริ่มใช้มาตรการควบคุมเงินทุน จะจูงใจให้ประเทศที่เหลือทำตาม ทำให้การควบคุมเงินทุนจะลุกลามไปทั่ว 
ประการที่สอง นักลงทุนมักจะหาช่องทาง ทำให้ประสิทธิภาพของนโยบายควบคุมดังกล่าวลดลงในระยะยาว และประการที่สาม การควบคุมเงินทุนอาจก่อให้เกิดการบิดเบือน ผ่านการที่ต้นทุนของการควบคุมเพิ่มขึ้น และทำให้การลงทุนบิดเบือนไป
สำหรับนักลงทุนในตลาดหุ้นรายบุคคลจะปรับกลยุทธ์การลงทุนภายใต้สถานการณ์เหล่านี้อย่างไร
เมอร์ริล ลินช์ แนะนำกลยุทธ์ซื้อเงินเหรียญสหรัฐ ขายทำกำไรระยะสั้นตลาดหุ้นเกิดใหม่ : เมอร์ริล ลินช์ มีมุมมองต่อเหรียญสหรัฐ ผู้จัดการเชื่อว่าค่าเงินเหรียญสหรัฐต่ำกว่ามูลค่าแท้จริง แต่ไม่เชื่อว่า 12 เดือนข้างหน้าจะแข็งค่าขึ้น แต่อย่างไรก็ดี ดัชนีตลาดหุ้นเกิดใหม่ที่พุ่งสูงขึ้น และค่าเงินเหรียญสหรัฐที่อ่อนค่าลงเป็นอย่างมากในเดือน ต.ค. เป็นจังหวะที่ดีในการขายทำกำไรตลาดหุ้นเกิดใหม่ และขายค่าเงินเหรียญสหรัฐ เพื่อรับรู้กำไรเมื่อตลาดมีความเชื่อมั่นสูงและรอเข้าเก็งกำไรรอบใหม่ เมื่อมีส่วนลดให้กลับเข้าลงทุน 
ขณะที่โนมูระยังคงส่งสัญญาณทยอยลดน้ำหนักการลงทุนในตลาดหุ้น เนื่องจากคาดว่าตลาดหุ้นจะเกิดการปรับตัวระยะสั้น โดยเป็นการส่งสัญญาณล่วงหน้ากว่าโบรกเกอร์อื่น จากแนวโน้มค่าเงินเหรียญสหรัฐอาจกลับมาแข็งค่าขึ้น และการซื้อคืนหุ้นมากเกินไปของนักลงทุนรายย่อยในเดือนก่อนหน้า 
อย่างไรก็ขอให้ลงทุนอย่างระมัดระวังด้วยนะคะ...